Ałczewsk (ukr. "Алчевськ") - miasto we Ukrajinie, we łuhańskim ôbwodzie. Ôd 2014. roku ôkupowane ôd ruskij armije. Miano. Piyrszym mianym miejscowości bōła "Juriōwka" (Юрївка). We 1903. miano bōło pōmiyniano na "Alczewske" (Алчевське), coby ôddać zoca jego zołożycielowi, ukrajińskimu społecznymu działaczowi Oleksijowi Alczewskimu. We 1926. roku nadano bōło miano "Woroszyłowske" (Ворошиловське) – w era sowieckigo politikera Klimienta Woroszyłowa (tego samego, w era kerego Łuhańsk bōł mianowany "Woroszyłowhradym"). We 1932, kej Ałczewsk ôstoł miastym , miano bōło zmodyfikowano do "Woroszyłowsk" (Ворошиловськ). We 1959. wrōcōno bōło do miana "Ałczewsk", nale już we 1961. władze zaś je pōmiyniali – na tyn roz na "Komunarsk" (Комунарськ). Po ôgłoszyniu niyzoleżności Ukrajiny na miastowym referyndōm, co ôdbōł sie 1. grudnia 1991., miyszkańce miasta zdecydowali wrōcić do miana "Ałczewsk". Banhof ale, co stoji we mieście, ôstoł przi starym mianie. Ludność. Podug danych ze Cynzusu ze 2001. roku we Ałczewsku miyszkało 119 tauz. ludzi. Etniczny skład wyglōndoł wtynczos tak: Ukrajinioki – 51,6% Rusy – 44,7% Biołorusy – 1,6% inksze norodowości – 2,6% Skuli ruskij ôkupacyje ôd 2014. roku srogo tajla miyszkańcōw wyjechała z miasta.